Die Trollips het in Mei 2014 die sleutels van hul eerste huis gekry en sommer dadelik weggespring met die opknap daarvan. Die leefarea het dringend ’n regruk gekort – om van die outydse, beskadigde kombuis nie te praat nie! Dit was so klein dat jy een van die deure moes toemaak as jy die oonddeur wil oopmaak.
Gelukkig skrik Herbert en Marlene nie vir ’n uitdaging nie. Hulle het al hul huisraad – behalwe ’n matras, televisie en yskas – in ’n bergplek gesit en laat waai.
Die paartjie het voltyds gewerk en moes die kombuis so tussen hul dagtake deur inpas. “Dit was nogal ’n uitdaging. Ons was tot in die vroeë oggendure besig,” sê Marlene. “Gelukkig is my man ’n harde werker wat graag wou leer en die meeste van die harde werk self gedoen het.
“Buiten die min ruimte het die kombuis outydse afwerkings en vuil Novilon-vloere gehad; daar was ook waterskade aan die plafon,” verduidelik Marlene. Langs die kombuis was ’n onpraktiese stoepie, skaars groot genoeg vir ’n tafeltjie en stoele; die Trollips het besluit om die muur uit te breek en die stoepie deel van die kombuis te maak.
Marlene is ’n logistieke bestuurder in die wynbedryf, daarom is daar altyd oorgenoeg wyn in die Trollip-huis. “Omdat daar min rakspasie is, het ons besluit om ’n wynrak onder die toonbank in te bou,” verduidelik Marlene. “In ons vorige huis het ons spens oorgeloop van die wyn!” Die Trollips wou swart en wit teëls vir die kombuisvloer hê, maar hulle kon net grotes kry (600 x 600 mm). Toe laat hulle elke teël in kwarte sny vir die skaakbord-effek.
In November 2014, nadat al die groot opknapwerk voltooi is, kon hulle uiteindelik hul besittings inbring; hulle het toe ook ’n hondjie, Luka, gekry. Kort daarna het Marlene uitgevind sy is swanger met ’n tweeling! “Die opknap was ’n verrykende ervaring met baie trane, lag, sweet en rugpyn – maar ons verruil dit vir niks.”
Baie van die items in die kombuis is erfgoed wat Marlene by haar ouma gekry het. Eers toe hulle die wit verf op die uitstalkas begin afstroop het, het hulle besef dis Oregondennehout.
Ons het ons ou kombuiskaste op Gumtree verkoop vir R5 000, wat gehelp het om die nuwe kaste te betaal. Herbert het al die ligte en die nuwe braaikaggel met ’n vriend se hulp geïnstalleer.
Ek sou ’n ander huis huur om in te woon; om vir sewe maande op ’n matras op die koue vloer te slaap met al die stof, sement en bakstene wat met ’n kombuis-opknap gepaardgaan, is nie ideaal nie!